Daûr dal
ultin rapuart uficiâl su la ativitât di BBC Alba, il canâl
televisîf par gaelic scozês che al à tacât la sô ativitât intal
2008, la dade 2012 – 2013 e je stade la miôr fin cumò par chel
che al rivuarde i dâts di scolte. Il numar dai spetatôrs al è di
fat cressût di 436 mil a 637 mil par setemane, ven a dî dal 10,6%
al 15,6% de audience totâl. A cressi però e je stade ancje la
vision par mieç dai gnûfs imprescj tecnologjics, tant che iPlayer,
là che lis visions di programs a son stadis plui di 4 milions, o sei
cuasi il dopli dal an prime. Intal rapuart dut câs a son segnalâts
ancje i elements che al covente comedâ tant che la dibisugne di
incressi i programs par fruts e di sbassâ il numar des replichis, ma
ancje la mancjance di seriis dramatichis origjinâls. Par chest ultin
pont, e à dite la presidente de MG Alba (che e gjestìs il canâl in
lenghe gaeliche adun cu la BBC) Maggie Cunningham, une ispirazion e
pues rivâ des seriis televisivis danesis che a àn vût un bon sucès
ancje in Scozie. Pe Cunningham, par judâ BBC Alba a cressi ancjemò,
lis prioritâts a son duncje leadis al svilup di materiâi
multimediâi, programs par fruts e seriis dramatichis. Cun di plui,
si larà dilunc a scambiâsi esperiencis e a colaborâ cun chês
altris televisions che a trasmetin in lenghe minoritarie (tant che la
galese S4C e la irlandese TG4).
Font:
BBC, 05/07/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fra_Latn zho_Hans